b'\n_START_ARTICLE_\nFinntroll\n_START_PARAGRAPH_\nFinntroll je finska glasbena skupina, ki se najve\xc4\x8dkrat uvr\xc5\xa1\xc4\x8da pod folk metal. Njihov edinstven zvok zdru\xc5\xbeuje elemente black metala, death metala, folk metala in finske polke, imenovane humppa. Kljub temu, da so Finntroll finska skupina, imajo besedila v \xc5\xa1ved\xc5\xa1\xc4\x8dini, saj je bil prvi pevec Katla pripadnik \xc5\xa1vedske manj\xc5\xa1ine na Finskem, \xc5\xa1vedski jezik pa so \xc5\xbeeleli ohraniti tudi po njegovem odhodu._NEWLINE_Ime Finntroll pride iz finske legende, po kateri so \xc5\xa1vedski duhovniki pri\xc5\xa1li na Finsko ter do\xc5\xbeiveli sre\xc4\x8danje z divjim \xc4\x8dlovekom, ki je pobil ve\xc4\x8dino njihove skupine. Pre\xc5\xbeiveli so po vrnitvi poro\xc4\x8dali o Finn-trollu.\n_START_SECTION_\nZgodovina\n_START_PARAGRAPH_\nFinntroll sta leta 1997 ustanovila kitarist Teemu \xc2\xbbSomnium\xc2\xab Raimoranta in pevec Jan \xc2\xbbKatla\xc2\xab J\xc3\xa4msen. Njun prvi demo Rivfader je bil posnet pribli\xc5\xbeno leto pozneje. 1998 so se jima v skupini pridru\xc5\xbeili \xc5\xa1e ostali \xc4\x8dlani: bobnar Samu \xc2\xbbBeast Dominator\xc2\xab Ruotsalainen (biv\xc5\xa1i \xc4\x8dlan Barathrum in Rapture), kitarist Samuli \xc2\xbbSkrymer\xc2\xab Ponsimaa, klaviaturist Henri \xc2\xbbTrollhorn\xc2\xab Sorvali (\xc4\x8dlan Moonsorrow) in basist Sami \xc2\xbbTundra\xc2\xab Uusitalo. Za skupino se je za\xc4\x8dela zanimati zalo\xc5\xbeba Spikefarm, s katero so pozneje podpisali pogodbo. Leta 1999 so izdali svoj prvi album Midnattens Widunder (slovensko Polno\xc4\x8dna po\xc5\xa1ast)._NEWLINE_Njihov naslednji korak je bil album Jaktens Tid (slovensko \xc4\x8cas lova), ki je bil izdan leta 2001. Album se je na finskih glasbenih lestvicah odrezal zelo dobro, saj je dosegel dvajseto mesto, kar je presenetilo tako zalo\xc5\xbebo kot tudi skupino samo. Njihov uspeh je privabil zalo\xc5\xbebo Century Media, ki je poskrbela za promocijo po celem svetu. \xc5\xa0e isto poletje so Finntroll \xc5\xbee igrali na pomembnej\xc5\xa1ih festivalih na Finskem in v tujini._NEWLINE_Leto po izidu albuma Jaktens Tid se je izkazalo za nesre\xc4\x8dno. Poleg nekaj odpovedanih turnej se je moral od skupine posloviti pevec J\xc3\xa4msen, saj je imel virusni tumor na glasilkah, ki ga ni bilo mogo\xc4\x8de kirur\xc5\xa1ko odstraniti. Od glasbene kariere se je dokon\xc4\x8dno poslovil po snemanju njihovega novega, tretjega albuma Visor om Slutet (slovensko Melodije o koncu)._NEWLINE_Omenjeni album je bil posnet v za\xc4\x8detku januarja 2003 v gozdni ko\xc4\x8di v bli\xc5\xbeini Helsinkov. \xc5\xa0lo naj bi za\xc2\xa0\xc2\xbbakusti\xc4\x8dni eksperiment\xc2\xab, v katerem sta si vokalne naloge razdelila J\xc3\xa4msen in novi pevec Tapio Wilska (biv\xc5\xa1i \xc4\x8dlan Sethian in Lyijykomppania). Album je bil izdan po polovi\xc4\x8dni ceni in se nekaj tednov dr\xc5\xbeal najvi\xc5\xa1je na lestvici prodajanih albumov po polovi\xc4\x8dni ceni._NEWLINE_Malo pred izidom albuma Visor om Slutet se je smrtno ponesre\xc4\x8dil kitarist Raimoranta. Finntroll niso razpadli; \xc4\x8dez \xc4\x8das so se odlo\xc4\x8dili nadaljevati, najprej z dvotedensko turnejo po Evropi, na kateri so se jim pridru\xc5\xbeili \xc5\xa1vedski metalci Katatonia. Raimoranto je nadomestil novi kitarist Mikael \xc2\xbbRouta\xc2\xab Karlbom._NEWLINE_V letu 2004 je skupina izdala EP Trollhammaren (slovensko Trolsko kladivo) in album Nattf\xc3\xb6dd (slovensko Rojen pono\xc4\x8di). Ta jim je prinesel \xc5\xa1e \xc5\xa1ir\xc5\xa1o slavo, tako da so se v za\xc4\x8detku januarja 2006 odpravili na svojo prvo turnejo po Zdru\xc5\xbeenih dr\xc5\xbeavah Amerike kot spremljevalna skupina Sodom._NEWLINE_Konec januarja 2006 je bil Tapio Wilska odpu\xc5\xa1\xc4\x8den z mesta vokalista skupine. Tako on kot Finntroll so v izjavah zapisali, da so razlogi za to zasebni. Zamenjal ga je Mathias \xc2\xbbVreth\xc2\xab Lillm\xc3\xa5ns, sicer pevec skupin Chtonian in Twilight Moon._NEWLINE_Marca 2007 so Finntroll izdali album Ur Jordens Djup (slovensko Iz globin Zemlje), za katerega je besedila prispeval Katla._NEWLINE_Poleti 2009 so v Sonic Pump Studios v Helsinkih posneli svoj novi album Nifelvind (slovensko Veter iz Podzemlja), ki je iz\xc5\xa1el februarja 2010. Objavili so tudi, da je Aleksi Virta, ki je bil od leta 2005 nadomestni klaviaturist na koncertih, sedaj polnopravni \xc4\x8dlan skupine.'